En tidligere ejendomsmægler fra Østjylland har fremsat så grove skriftlige angreb på flere dommere, at han torsdag er blevet idømt ubetinget fængsel i fire måneder.

Retten i Horsens har fundet ham skyldig i bagvaskelse af dommerne.

For eksempel oprettede han profiler på Facebook i dommernes navne og med brug af fotos.

Danmarks mest korrupte

Profilerne så ud, som om de var blevet oprettet af dommerne selv.

"Jeg er blevet kåret til Danmarks mest korrupte retspræsident. Det må fejres," hed det blandt andet på en af profilerne.

Læs også : 31-årig sigtet for terrortrusler på Facebook

I en stribe tilfælde blev de tre dommere svinet til med ærekrænkende udsagn, og det har kunnet nedsætte dommernes agtelse i befolkningen, fremgår det af anklageskriftet.

Den 44-årige mand var også tiltalt for at have overtrådt tilhold, han havde fået, mod at opsøge, ringe til eller på anden måde kontakte eller forfølge medarbejdere ved Retten i Kolding.

Vred grundet konkurs

Anklagen drejede sig dels om bagvaskelse og dels om trussel mod tjenestemand.

Mandens vrede er angiveligt opstået i forbindelse med en konkurs.

Den 44-årige har været varetægtsfængslet frem til torsdagens dom.

På grund af inhabilitet ved Retten i Kolding er sagen blevet behandlet af Retten i Horsens.